শাসনের সঙ্গে জনগণের সম্পর্কহীনতা থাকলে ক্লাইভ আসে যায়; জনগণ অসহায়ের মতো তামাশা দেখতে বাধ্য হয় মাত্র। পরাধীন যুগে জনগণকে হাত-পা বেঁধে রাখা হয়। অংশগ্রহণহীন করা হয়। শুধু তামাশা দেখার অধিকারটুকুই দেওয়া হয়। এ কারণেই ইতিহাসে জনগণের সঙ্গে শাসনের এইরূপ দূরত্ব হেতু বহু বিপর্যয় ঘটেছে। রাষ্ট্রকর্মে ও রাজনৈতিক অংশগ্রহণে জনগণকে বাদ দেওয়া শাসনের সবচেয়ে বড় দুর্বলতা। বাংলাদেশের স্বাধীনতার আন্দোলন ও মুক্তিযুদ্ধ প্রধানত শাসনক্ষেত্র ও জনগণের মধ্যকার হাজার বছরের দূরত্বকে ঘুচিয়ে দিয়েছে। আমার রাষ্ট্র আমিই অর্জন করবো; আমিই শাসন করবো; এমন প্রত্যয় নিয়েই প্রতিটি বীর মুক্তিযোদ্ধা রণাঙ্গনে ঝাঁপিয়ে পড়েন। ঢাকাকেই করেন রাজনৈতিক ভাগ্য নির্ধারণের কেন্দ্র। এজন্যই জনগণের রাজনৈতিক অংশগ্রহণের মহত্তম উদাহরণ হলো বাংলাদেশের মহান মুক্তিযুদ্ধ। জনগণের রাজনৈতিক অর্জনের সর্বশ্রেষ্ঠ দৃষ্টান্ত হলো স্বাধীন-সার্বভৌম বাংলাদেশ; বাংলাদেশ অমর, অজেয়, জনমানুষের শাশ্বত ঠিকানা।